Projekts

**LR Saeimas Aizsardzības, iekšlietu**

 **un korupcijas novēršanas komisijai**

Izskatot Saeimas Aizsardzības, iekšlietu un korupcijas novēršanas komisijas 2013.gada 21.maija vēstuli Nr.9/6-2-n/168-11/13 (turpmāk – Komisijas vēstule) par Komisijas 2013.gada 15.maija sēdē apspriesto Ministru kabineta 2013.gada 19.marta sēdē izskatīto informatīvo ziņojumu par priekšlikumiem par normatīvajos aktos noteikto sociālo garantiju karavīriem un amatpersonām ar speciālajām dienesta pakāpēm iespējamu pilnveidošanu, kā arī Ministru kabineta atbalstītajiem pasākumiem sociālo garantiju jomas izlīdzināšanai un pilnveidošanai, paskaidrojam.

Attiecībā uz Komisijas vēstulē minēto par visām ministrijām atbalstīto pasākumu sociālo garantiju jomā ieviešanu ārpus jaunajām politikas iniciatīvām, iekļaujot ministrijām pasākumu īstenošanai nepieciešamās izmaksas valsts budžeta bāzes izdevumos, informējam, ka Ministru kabinets ir lēmis (MK 19.03.2013. prot.Nr.15 36.§ 3.p), ka jautājums par papildu valsts budžeta līdzekļu piešķiršanu 2014.gadā sociālo garantiju karavīriem un amatpersonām ar speciālajām dienesta pakāpēm pilnveidošanai ir izskatāms Ministru kabinetā vienlaikus ar visu ministriju un citu centrālo valsts iestāžu jauno politikas iniciatīvu pieteikumiem likumprojekta "Par vidēja termiņa budžeta ietvaru 2014., 2015. un 2016.gadam" un likumprojekta "Par valsts budžetu 2014.gadam" sagatavošanas procesā atbilstoši valsts budžeta finansiālajām iespējām.

Līdz ar to Iekšlietu ministrija, ņemot vērā minēto Ministru kabineta lēmumu, ar 2013.gada 4.jūnija vēstuli Nr.1-38/1498 „Par Iekšlietu ministrijas jaunajām politikas iniciatīvām 2014.-2016.gadam” ir iesniegusi Finanšu ministrijā priekšlikumu par papildu finansējuma piešķiršanu jaunajai politikas iniciatīvai „Veselības aprūpes pakalpojumu pieejamības paaugstināšana Iekšlietu ministrijas padotības iestāžu un Ieslodzījuma vietu pārvaldes amatpersonām ar speciālajām dienesta pakāpēm” 2014.gadam 372 663 latu apmērā, 2015.gadam 389 913 latu apmērā un 2016.gadam 877 413 latu apmērā, ierindojot to ministrijas jauno politikas iniciatīvu saraksta 2.pozīcijā, tādejādi norādot uz tās nozīmīgumu starp ministrijas prioritātēm.

Savukārt Aizsardzības ministrija 2013.gada 3.jūnijā ir iesniegusi jauno politikas iniciatīvu pieteikumus 2014.-2016.gadam, tai skaitā norādot aizsardzības nozares attīstībai īpaši nozīmīgu 3.prioritāti „Uzturdevas kompensācijas vērtības paaugstināšana”, tai nepieciešamo papildu finansējumu norādot 2014.gadā 1 843 178 latu apmērā, lai nodrošinātu uzturdevas kompensāciju 6 lati dienā, 2015.gadā 3 686 050 latu apmērā, lai nodrošinātu uzturdevas kompensāciju 7 lati dienā, un 2016.gadā 3 684 896 latu apmērā. Finansējuma pieprasījums paredz pakāpeniski palielināt uzturdevas kompensāciju līdz Ministru kabineta 2010.gada 29.jūnija noteikumos Nr.606 "Noteikumi par karavīra un zemessarga uzturdevas kompensācijas apmēru un izmaksāšanas kārtību" noteiktajam apmēram – 7 lati dienā.

Attiecīgi Finanšu ministrija veiks ministriju iesniegto jauno politikas iniciatīvu izvērtēšanu un apkopošanu un atbilstoši likumprojekta „Par vidēja termiņa budžeta ietvaru 2014., 2015. un 2016.gadam” un likumprojekta „Par valsts budžetu 2014.gadam” sagatavošanas grafikam (MK 05.02.2013. rīkojums Nr.40) iesniegts tās izskatīšanai Ministru kabinetā.

Attiecībā uz Komisijas vēstulē minēto par sociālo garantiju atšķirību izlīdzināšanu starp karavīriem un amatpersonām ar speciālajām dienesta pakāpēm, kuras piedalās starptautiskajās misijās, kā arī citu normatīvajos aktos noteikto sociālo garantiju pilnveidošanu un izlīdzināšanu, uzskatām, ka sociālo garantiju izvērtēšana ir skatāma turpmākajā periodā, prioritāri vērtējot tās sociālās garantijas, kuras tiek piešķirtas vienādos apstākļos esošām amatpersonām ar speciālajām dienesta pakāpēm un karavīriem, piem., piedalīšanās starptautiskajās misijās. Tai pat laikā, jāņem vērā, ka nav pamata noteikt identiskas pilnīgi visas sociālās garantijas, ņemot vērā, ka pastāv arī atšķirības karavīru un amatpersonu ar speciālajām dienesta pakāpēm dienesta gaitā un tās specifikā. Vienlaicīgi atzīmējam, ka ņemot vērā pieejamo valsts budžeta finansējumu atbilstoši noteiktajiem fiskālajiem nosacījumiem, jautājums skatāms turpmākajā plānošanas periodā.

Ministru prezidents V.Dombrovskis

Finanšu ministra vietā –

labklājības ministre I.Viņķele

13.06.2013 14:55

540

I.Zariņa

Finanšu vadības un metodoloģijas departamenta

Sabiedriskajā sektorā nodarbināto

atlīdzības politikas nodaļas vecākā referente

tel.67095676, Indra.Zarina@fm.gov.lv

K.Karsuma

Budžeta departamenta Aizsardzības un

tiesībsargājošo iestāžu finansēšanas nodaļas

vadītājas vietniece

 tel.67095461, Kristine.Karsuma@fm.gov.lv